
צו פיקוח על מחירי מצרכים ושירותים (אגרת שירותים בענף הלול), התשס"א-2001

היו"ר אברהם פורז:

	הנושא הראשון הוא צו פיקוח על מחירי מצרכים ושירותים (אגרת שירותים בענף הלול), התשס"א-2001. מי יסביר? זה הועבר על-ידי השר שלום שמחון אך לא כתוב פה תאריך.

לאה ורון:
	
	הצו הגיע לוועדה עוד בחתימת מר אהוד ברק כממלא מקום שר החקלאות ב-12.2.01.

היו"ר אברהם פורז:

	אין תאריך. כדאי שיהיה תאריך. אנחנו יודעים שזה לא יכול להיות מאוד ישן כי אנחנו יודעים שמר שלום שמחון התמנה רק לאחרונה כשר החקלאות, אז לכל המאוחר זה מיום מינויו.

לאה ורון:
	
	אדוני היושב-ראש, אנחנו ביקשנו שאת מכתבו של ראש הממשלה לשעבר, מר אהוד ברק, כממלא מקום שר החקלאות מ-12.2.01 יחליף מכתב של השר החדש.

היו"ר אברהם פורז:

	ולמרות הכל הוא יכול לכתוב תאריך, על אף זאת ולמרות הכל.

מיכל סגן-כהן:

	לפי חוק המועצה לענף הלול המועצה רשאית לתת שירותים ובגין השירותים האלה מותר לגבות אגרה. בשלב מסויים אגרת שירותים נכנסה למסגרת חוק לפיקוח על מחירי מצרכים ושירותים ולכן אנחנו עושים את האגרה הזאת בצו. חוק פיקוח על מחירי מצרכים ושירותים קובע שאם בחוק שלפיו היה צריך לקבוע את האגרה הקביעה טעונה אישור של גורמים נוספים הרי גם אם קובעים את זה לפי חוק הפיקוח על מחירי מצרכים ושירותים נדרשים ההליכים הקבועים בחוק. בחוק המועצה לענף הלול דרושה התייעצות לעניין קביעת אגרת שירותים עם ועדת הכלכלה של הכנסת ולכן אנחנו פונים לוועדה. 

היו"ר אברהם פורז:

	כלומר אתם בסך הכל מדווחים לנו וזה התייעצות. האם זה עבור השירותים הווטרינרים הניתנים למגדלים?

אורי צוק-בר:

	השירותים הניתנים במשחטות ולמגדלים.

היו"ר אברהם פורז:

	אתם גובים את זה מכיוון שהרופאים הווטרינריים של משרד החקלאות מבצעים את זה?

מיכל סגן-כהן:

	לא. הפיקוח במשחטות הוא בהסדר. המועצה לענף הלול נותנת הסדר פיקוח שהוא בלתי תלוי. אם המועצה לענף הלול לא היתה שולחת רופאים וטרינריים למשחטות הרי המשחטה היתה צריכה להעסיק את הרופא הווטרינר בעצמה, ולא יתכן שהמפוקח ישלם למפקח. מי שרוצה להקים משחטה פונה למנהל השירותים הווטרינריים והוא אומר לו שמותר לו להקים משחטה בתנאי שיהיה לו פיקוח כזה או אחר, ואז הוא פונה למועצה לענף הלול או לרשות המקומית ומקבל הסדר פיקוח וטרינרי במשחטה.

היו"ר אברהם פורז:

	אני מבין שאת האגרה גובה המועצה. האם מישהו רוצה להגיד דבר מה בעניין הזה?

לאה ורון:
	
	מה זה בתוספת הראשונה 31,000?

אורי צוק-בר:

	אם רוצים, אנחנו יכולים להסביר.

היו"ר אברהם פורז:

	אין צורך. במילא זה רק התייעצות איתנו. אז קיימתם את חובת ההתייעצות. אני לא יכול לייעץ לכם עיצה אחרת ממה שכתוב פה כי לא שמעתי אף אחד שרוצה להסתייג או להביע עמדה אחרת. בזה קויימה חובת ההתייעצות.

חיים פרננדס:

	אנחנו במשרד האוצר בוחנים אפשרות להוציא את הפעילות הזאת מחוק הפיקוח על מחירים ושירותים ולהעביר אותה לכללים של המועצה לענף הלול. זה יבדק בין משרד האוצר למשרד החקלאות.

היו"ר אברהם פורז:

	האם זה חייב בכלל להיות מוסדר באופן כזה? האם אי אפשר לומר שכל מי שמגדל לפי מבחן התוצאה חייב בפיקוח, והוא יחליט למי הוא הולך ואיך הוא הולך? כל ההסדרים האלה נראים לי יותר מדי ---. זה לא מספיק ליברלי.

אורי צוק-בר:

	זה עניין של פיקוח על מחלות מדבקות.

עודד ניר:

	למה זה לא נראה לך? כי יש פה בעיה עקרונית שאנחנו מנסים כבר תקופה ארוכה לפתור אותה, בינתיים ללא הצלחה, והיא אי-ההפרדה המוחלטת בין הרשות הממשלתית, הרשות הפיקוחית, ובין מועצת הלול. העירוב הזה מוביל למעשה לסוג הזה של התקנות. זה רק חלק מהבעיות שיש לנו. העירו על הנושא הזה בדוח מבקר המדינה ב-1996 אך לא נעשה כלום. בשנה האחרונה, בשיתוף עם האוצר, אנחנו מנסים לפעול ליישום מעשי של הפרדה. כשתהיה ההפרדה הזאת, חלק גדול מהשאלות שאתה מעלה לא ישאלו יותר.

היו"ר אברהם פורז:

	איך ההפרדה הזאת תתבצע? בכל זאת יִיזוּם ההפרדה הוא בידיכם. 

עודד ניר:

	ההפרדה היא בשני חתכים. יש לנו מערך של רופאי עופות בשדה, שהוא נפרד מפיקוח על המזון.

היו"ר אברהם פורז:

	האם אי אפשר לעשות משהו בדומה נניח לבדיקת תקינות של מעליות? יש היום חובה לערוך בדיקה במעלית פעם בזמן מסויים. זה לא שמשרד העבודה והרווחה מחזיק מהנדסים אלא יש מורשים שבודקים, מוציאים תעודה ונגמר הסיפור. הממשלה יצאה מהעניין הזה.

עודד ניר:

	הנושא של האצלת סמכויות הפיקוח חוזר ועולה. רק לפני כחודש שכנענו את משרד ראש הממשלה שבתנאים הקיימים בארץ בדברים קריטיים זו תהיה טעות להאציל סמכויות פיקוחיות של הממשלה. זה דומה לעניין הפעלת חברה פרטית בשדה התעופה. בסוג מסויים של אוכלוסיה, בסוג מסויים של תעשייה יש סכנות מאוד גדולות. מבחן התוצאה הוא שמוכיח. היום כאשר הפיקוח נמצא בידי הממשלה אנחנו, בניגוד להרבה ארצות אחרות, הצלחנו למנוע כל מיני תקלות. 

היו"ר אברהם פורז:

	איך הממשלה מקבלת למעשה את החזר הוצאותיה?

עודד ניר:

	חלק באמצעות תקנים שממונים מראש, וחלק באמצעות האגרות ודמי שירותים שאנחנו גובים על דברים אחרים. לגבי האגרות, כל פעם זה עולה מחדש.

היו"ר אברהם פורז:

	האם המערכת הזאת מבחינת הממשלה מכסה את העלויות שלה?

עודד ניר:

	כן, בוודאי. הרי כל הפעילות של המכון הווטרינרי למשל היא מאגרות שאנחנו גובים וכל הפעולות בלשכות. חקלאים באים ואומרים: מה פתאום אתם גובים אגרה על העברת בעלי חיים? הרי זה עולה לנו כסף. אבל מי יתן להם את השירות הזה? זה מגיע מהאגרות הללו.

היו"ר אברהם פורז:

	העניין ברור. חובת ההתייעצות קויימה.


כללי המועצה לענף הלול (מיכסות לייצור פטמים לשיווק בשנת 2001), התשס"א-2001


היו"ר אברהם פורז:

	אנחנו עוברים לנושא השני: כללי המועצה לענף הלול (מיכסות לייצור פטמים לשיווק בשנת 2001), התשס"א-2001.

מיכל סגן-כהן:

	סעיף 31 לחוק המועצה לענף הלול (ייצור ושיווק) קובע שהמועצה רשאית לקבוע מידי שנה בשנה, ובהתחשב עם הנחיות שר החקלאות, כללים שיקבעו את גודל משק הלול וכו'. מכוח הסמכות הזאת של המועצה, שר החקלאות יחד עם שר התעשיה והמסחר, בנושאים הרלוונטיים לעניין החוק, קבעו את הכללים. כיוון שבצד הכללים האלה יש עונש, הכללים טעונים אישור ועדה של הכנסת. הכללים דומים לכללים שנקבעו בשנה החולפת.

היו"ר אברהם פורז:

	האם נמצא פה נציג המגדלים? מה יש לך לומר על זה?

בניהו מנדל:

	אל"ף, אני גם יושב-ראש ועדת המיכסות. בנושא של הפטם כמעט ואין ברירה מאחר ויש את חוק הגליל שמחייב מיכסות. 

היו"ר אברהם פורז:

	נניח שחוק הגליל היה מתבטל, מה היה קורה אז?

בניהו מנדל:

	יתכן מאוד שלא היה צריך מיכסות בענף הפטם. אנחנו מאשרים פה היום 180,000 טון. בפועל מייצרים היום 280,000 טון. 

היו"ר אברהם פורז:

	זאת אומרת, אתם יוצאים מתוך הנחה שיש תורה שבכתב ויש גם תורה שבעל-פה.

אורי צוק-בר:

	אנחנו מאשרים בנוסף לכללים האלה, מייד לאחר מכן, צו ייצור מעבר למיכסה. מאז הרפורמה בפטם כל שנה מאשרים צו ייצור מעבר למיכסה, שמתיר לכל בעל מיכסה לייצר מעבר למיכסתו. כך בעצם ברפורמה שחררו את המגבלה של מיכסה.

היו"ר אברהם פורז:

	אז למה צריך לעשות  את הדבר בצורה כזאת ולא קובעים מיכסה מוגדלת מלכתחילה?

אורי צוק-בר:

	לא רוצים להתחיל להיכנס לחלוקה של מיכסות בין המגדלים. על-ידי צו ייצור מעבר למיכסה מאפשרים לכל אחד באופטימום כלכלי לייצר כמה שהוא רוצה ולא צריך להיכנס לכל הבוכלטריה של חלוקת מיכסות.

בניהו מנדל:

	היו לנו 3,500 מגדלים אך מאז הרפורמה ב-1994 נשארו רק כ-950 מגדלים.

היו"ר אברהם פורז:

	אבל הם בטח מייצרים כמות יותר גדולה מאשר בעבר.

בניהו מנדל:

	כן. שאלת למה בכלל צריך את המיכסות. יש פה שני דברים: א) בגלל חוק הגליל; ב) כל עוד בעלי המיכסות ההסטוריים לא יקבלו איזה פיצוי על הנזק שנגרם להם. בכל זאת נגרם להם עוול, כל המגדלים הקטנים הפסיקו לייצר בגלל שיצא צו שמאפשר לגדל מעבר למיכסה. 

היו"ר אברהם פורז:

	האם באיזה מקום היה איסור על החזקת משקים קטנים?

אורי צוק-בר:

	לא היה איסור אבל הכדאיות הכלכלית ירדה.

היו"ר אברהם פורז:

	מה מונע ממישהו להגדיל את הלול שלו ולהכפילו היום?

אורי צוק-בר:

	אין כל מניעה. פשוט מגדלים קטנים ובלתי יעילים, מגדלים שלא יכלו להשקיע ולהתרחב ולעשות את העסק יותר רציני, נשרו מהענף. בעבר היתה מיכסה של 18, 20, 22 טון והיא מיכסה שלא מסוגלת לפרנס אפילו רבע משפחה.

בניהו מנדל:

	היום המיכסה הממוצעת היא 250 טון במשק המשפחתי ו-400 טון במשק השיתופי, לעומת מה שהיה לפני 4 שנים, שהיצור הממוצע היה פחות מ-50 טון במשק המשפחתי וקצת מעל 100 טון במשק השיתופי. קרה משהו ברפורמה הזאת. היתה התייעלות מאוד גבוהה אבל בעקבות זה הרבה מאוד מגדלים הפסיקו לייצר. הלולים שלהם ריקים, או עשו מהם מחסנים. הייצור עבר לאחרים שמגדלים ביעילות הרבה יותר גבוהה, בהשקעות מאוד גבוהות. היום יש השקעות מאוד גדולות בענף הלול. 

	אני מאוד מקווה שיגיעו להסדרים ושהנושא של חוק הגליל יפתר. אם הוא ימשיך, נצטרך לבוא לכאן כל שנה ולאשר את המיכסות.

חיים פרננדס:

	אנחנו מתנגדים למיכסות שמציע פה משרד החקלאות. המיכסות האלה משמשות היום בסך הכל כרשיון ייצור, לא משהו מעבר לזה. זה פשוט מונע ממגדלים או מגופים שרוצים לייצר פטמים להיכנס למקטע הזה.

היו"ר אברהם פורז:

	מה אתה מציע לי לעשות?

חיים פרננדס:

	אנחנו מציעים לבטל את המיכסות האלה לחלוטין.

היו"ר אברהם פורז:

	אבל שר החקלאות הביא בפנינו כללים. שר החקלאות הוא נציג הממשלה, הלא כך? אתם לא מדברים בקול אחד?

מיכל סגן-כהן:

	שיביא שר האוצר להחלטת ממשלה את ההצעה לביטול המיכסות. ממתי אנחנו מתדיינים בוועדות כנסת על דברים כאלה?

היו"ר אברהם פורז:

	מבחינתי זה בסדר גמור מה שהוא אומר.

חיים פרננדס:

	אני את העמדה שלי אומר גם אם זה לא מקובל עליך, גברת מיכל סגן-כהן.

מיכל סגן-כהן:

	יש הוראות.

חיים פרננדס:

	דבר שני, הייתי מציע ליושב-ראש הוועדה לא לאשר את המכסות האלה מאחר שהן משמשות רק כרשיון ייצור.

	לגבי חוק הגליל, נציג משרד החקלאות יוכל לספר בפירוט על מסלול חלף סובסידיה. אפשר למצוא את ההסדר הנכון להמשיך לתת סובסידיות למגדלים.

אורי צוק-בר:

	זה לא מאפשר לתת סובסידיות ללא מיכסות.

היו"ר אברהם פורז:

	מתי המיכסות האלה צריכות להיכנס לתוקף? באיזה שנה?

אורי צוק-בר:

	כל שנה.

היו"ר אברהם פורז:

	כלומר אנחנו מדברים כבר רטרואקטיבית?

אורי צוק-בר:

	מינואר 2001.

בניהו מנדל:

	נציג האוצר אומר שבעצם מחר בבוקר 4, 5 או 10 בעלי הון יבואו, יקימו לולים ואז כל יתר המגדלים לא יהיו קיימים.

חיים פרננדס:

	לא נכון. אפשר להגביל את זה ולעשות שותפויות.

היו"ר אברהם פורז:

	מחר מישהו יפתח מפעל טקסטיל גדול ו-10 מתפרות קטנות יסגרו, או מחר מישהו יפתח היפר-מרקט ו-10 חנויות מכולת יסגרו. נו, מה נעשה?

בניהו מנדל:

	אני חוזר ואומר, אנחנו הסכמנו להקטין את כמות המגדלים מ-3,500 ל-950. אנחנו לא מוכנים לתת את הענף הזה לאחרים. הענף הזה הוא ענף כלכלי גדול, הענף הכי גדול בענף הלול.

היו"ר אברהם פורז:

	אני אמור לייצג פה לא את המגדלים אלא את הצרכנים. יכול להיות ששיטת המיכסות וכל מה שקורה פה מייקרים את המוצר.

בניהו מנדל:

	אני מוכן להוכיח לך שב-10 השנים האחרונות ירד ריאלית מחיר הבשר לצרכן בסדר גודל של 15%.

היו"ר אברהם פורז:

	בגלל שיפורים טכנולוגיים?

בניהו מנדל:

	מה זה חשוב? בגלל הכל.

אורי צוק-בר:

	למעשה מאז הרפורמה אנחנו עדים להתייעלות בענף הזה ורואים שהמיכסות, בעזרת הכלים שנקטנו, של צו ייצור מעבר למיכסה, לא מהוות מגבלה כלכלית. למעשה בגלל שיש כל-כך הרבה יצרנים שלא מייצרים בכלל אז נפתחת אופציה גם ליצרנים חדשים להצטרף ולעשות שותפות על מיכסה קיימת של מישהו שהפסיק לעסוק בזה. זאת אומרת, יש ניידות בתוך הענף. יש 3,000 בעלי מיכסות ו-950 מייצרים, כאשר 80%-90% מהייצור נעשה על-ידי אולי 300 או 400 יצרנים. אין פה כל-כך את הבעיה הכלכלית. המחירים ירדו. כל שנה יש בממוצע 5%-6% גידול בכמויות. עלינו ב-100,000 טון בתקופה הזאת וזה גידול עצום. הענף הזה מתקדם וגם יש בו השקעות.

	מה שמר חיים פרננדס אומר הוא דבר שצריך לבחון אותו, עם כל ההשלכות המשפטיות, עם חוק הגליל. יש ענף הודים למשל בלול שאין בו מיכסות. אבל זה לא דבר שהוא לדיון פה. זה דבר שאפשר לדון בו בין המשרדים.



היו"ר אברהם פורז:

	אני מרגיש אי-נוחות רבה מהעובדה שאנחנו נמצאים בחודש מאי ולמעשה זה כנראה יוצר תוך הפרת החוק כי אנחנו לא קבענו מיכסות. אני בעד קיום דיון מעמיק. אני מציע שמשרד החקלאות ומשרד האוצר יזמו דיון ויבואו עם הצעה. מה שלא תציעו, כבר לא יתממש בשנה הנוכחית. לא נוחה דעתי מסיטואציה כזאת, שבא גוף שיש לו סמכויות סטטוטוריות ולמעשה פועל בניגוד לחוק, בניגוד לתקנות, בניגוד לכל. 

	בשלב זה אנחנו נאשר את הכללים, את מה שביקשתם מאיתנו.

חיים פרננדס:

	אני מבקש להציע הצעה. היום, כמו שציינו פה, הייצור הוא מעל המיכסה, 300 טון במשק המשפחתי, אם אינני טועה, ו-2,000 טון במשק השיתופי. אני מבקש לפחות להתנות את האישור הזה בכך שהמגבלה הזה תוגדל בצורה משמעותית, שהיא לא תהיה אפקטיבית בשום פנים ואופן.

אורי צוק-בר:

	בצו הייצור מעבר למיכסה בשנה הקודמת היה כתוב עד 300 ועד 2,000 טון. הוא מבקש להגדיל.

היו"ר אברהם פורז:

	אין ספק שהעסק הזה טעון בדיקה רצינית. לא נספיק לעשות אותה עכשיו.

אורי צוק-בר:

	זה גם לא מאושר בוועדת הכלכלה של הכנסת אלא דווקא בוועדת הכספים.

חיים פרננדס:

	אני מבקש להתנות את זה בהסכמה של הנציגים להגדיל את המיכסה הזאת מ-300 ל-600, ל-2000, משהו שלא יהיה משמעותי. הם טוענים שהרשיון הזה הוא רק איזה רֶנְטַה, פשוט רשיון ייצור. אם כך, אז נגדיל את הכמות ל-2,000 טון במשק המשפחתי ול-4,000 טון במשק השיתופי.

היו"ר אברהם פורז:

	אני רוצה לתת את הדעת לכל מן האספקטים וגם להזמין אנשים שאולי עלולים להיפגע מזה. אינני מונע אף פעם מאף אדם מלדבר בוועדה. המשמעת הקולקטיבית הממשלתית לא חלה פה מבחינתי. אבל אני חושב שממשלה צריכה לדבר פחות או יותר בקול אחד. אתם צריכים לבוא בדברים עם נציגי משרד החקלאות. אם אתם לא מגיעים איתם להסכמה, תעלו את זה לרמה של החלטות שרים, תתקבל החלטה ותממשו אותה.

	אתם מציבים אותי באמצע, בין משרד האוצר למשרד חקלאות. ומה, אני אכריע? הרי כל מה שאני יכול לעשות הוא לא לאשר. נניח שאני לא מאשר? אז מה יקרה? אז  ימשיכו לייצר בלי אישור. לא יקרה כלום. יש חוקים, תקנות וצווים, שמפרים אותם ולא קורה כלום והכל בסדר. אני מציע שתחשבו על איזה הסדר חדש לקראת השנה הבאה. אנחנו כבר באמצע השנה. 

	אני מאשר את כללי המועצה לענף הלול (מיכסות לייצור פטמים לשיווק בשנת 2001), התשס"א-2001. 

